钦定古今图书集成/明伦汇编/交谊典/第071卷 > 宋册府元龟 > 《送吉州杜司户审言序》陈子昂
## 钦定古今图书集成/明伦汇编/交谊典/第071卷 > 宋册府元龟 > 《送吉州杜司户审言序》陈子昂

嗟夫！德则有邻，才不必贵。昔有耕于岩石，而名动京
师；词感帝王，乃位升武骑。夫岂不遭昌运哉！盖时命
不齐，奇偶有数。当用贤之世，贾谊窜于长沙；居好文
之朝，崔骃放于辽海。况大圣提象，群臣守规，杜司户
炳灵翰林，研机策府，有重名于天下，而独秀于朝端。
徐陈应刘，不得劘其垒；何王沈谢，适足靡其旗。而载
笔下寮，三十馀载。秉不羁之操，物莫同尘；合绝唱之
音，人皆寡和。群公爱祢衡之俊，留在京师；天子以桓
谭之非，谪居外郡。苍龙阉茂，扁舟入吴，告别千秋之
庭，回棹五湖之曲。朝廷相送，驻旌盖于城隅；之子孤
游，淼风帆于天际。白云自出，苍梧渐远。帝台半隐，坐
隔丹霄；巴山一望，魂断渌水。于是邀白日，藉青𬞟，追
潇湘之游，寄洞庭之乐。吴歈楚舞，右琴左壶，将以缓
燕客之心，慰越人之思。杜君乃挟琴起舞，抗首高歌，
哀皓首而未遇，恐青春之蹉跎，且欲携幽兰，结芳桂，
饮石泉以节味，咏商山以卒岁。返耕饵术，吾将老焉。
群公嘉之，赋诗以赠，凡四十五人。具题爵里合绝。